วรรณแนะเก็บหุ้นรอขาย1,550
บลจ.วรรณ มองหุ้นไทยหลังสงกรานต์ มีโอกาสกลับไปที่ 1,550 แนะทยอยสะสมหุ้นผันผวนต่ำ
12 เม.ย. 2556

บลจ.วรรณ มองหุ้นไทยหลังสงกรานต์ มีโอกาสกลับไปที่ 1,550 แนะทยอยสะสมหุ้นผันผวนต่ำ 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ในระยะกลางตลาดหุ้นไทยน่าจะกลับขึ้นไปที่ 1,540-1,550 จุด เพราะฉะนั้นจึงเป็นจังหวะสำหรับคนที่รอสะสมการลงทุนการลงทุนในหุ้น 
“ช่วงนี้นักลงทุนทยอยสะสมหุ้นมากกว่าตราสารหนี้ โดยเฉพาะกองทุนที่มีพอร์ตโฟลิโอแบบ Defensive Stock เน้นลงทุนหุ้นที่มีความผันผวนต่ำ (Low Beta) เช่น กองทุนเปิดวรรณเอเอ็มหุ้นคุณค่าปันผล เพื่อลดความกังวลของการปรับตัวลงของหุ้นที่อ่อนไหวต่อสภาพเศรษฐกิจ” นายวิน กล่าว
นายวิน กล่าวอีกว่า ความกังวลในมาตรการป้องกันค่าเงินบาทแข็งค่าของธนาคารแห่งประเทศไทย (ธปท.) น่าจะเป็นเรื่องที่ตลาดกังวลกันมากเกินไป
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า ธปท.จะคงอัตราดอกเบี้ยนโยบายที่ 2.75% แม้ว่าเงินบาทจะแข็งค่าจนหลุดกรอบ 29 บาทต่อเหรียญสหรัฐก็ตาม แต่คิดว่า เพราะการประชุมที่ผ่านมาคณะกรรมการนโยบายการเงินไม่ได้นำปัจจัยเรื่องค่าเงินบาทมาพิจารณา
พร้อมกันนี้ ระหว่างวันที่ 11-22 เม.ย. บลจ.ฟินันซ่า เสนอขายกองทุนเปิดฟินันซ่าตราสารหนี้พลัส โรล โอเวอร์ 3 เดือน 2 ลงทุนตราสารหนี้ในและต่างประเทศ คาดว่าจะให้ผลตอบแทน 2.95% ต่อปี